SA regime kap na Trump oor Jerusalem-besluit | SAUK.co.za - Nuus.info
Verskeie Suid-Afrikaanse organisasies het hulle uitgespreek teen die Amerikaanse president Donald Trump se besluit om Jerusalem formeel te erken as Israel se hoofstad.
Dit volg nadat Trump aangekondig het dat die Amerikaanse ambassade van Tel Aviv na Jerusalem geskuif sal word. Dié besluit het wêreldwyd kritiek ontlok en verskeie organisasies en individue in Suid-Afrika het hulle hierby aangesluit.
Intussen het die ANC gesê 'n afgradering, of moontlike sluiting van die Suid-Afrikaanse ambassade in Israel, wat in Julie voorgestel is, sal in Desember by die party se 54ste nasionale verkiesingskonferensie bespreek word as deel van die ANC se toekomstige internasionale beleid.
Cosatu het Donderdag in 'n verklaring Trump se besluit veroordeel en dit as "roekeloos en uitdagend" bestempel. "Hierdie verregaande besluit bewys die vlak van agteruitgang van die Trump-administrasie en die Amerikaanse politieke stelsel in geheel," lui die verklaring.
"Donald Trump se besluit is ook 'n oortreding van internasionale wet en moet teengestaan word deur alle vredeliewende mense." Volgens Cosatu is Trump se besluit die spyker in die doodskis vir enige vooruitsigte van 'n vreedsame skikking van die Israelies-Palestynse situasie en sal dit godsdienstige spanning verder laat opvlam "omdat Jerusalem 'n heilige plek vir Judaïsme, Christendom en Islam is".
Die EFF het ook Donderdag sy stuiwer in die armbeurs gegooi en Trump se besluit veroordeel. "Ons sluit ons aan by die internasionale gemeenskap om ons walging uit te spreek teenoor hierdie besluit wat dien as gronde vir die algehele vernietiging van Palestina en sy mense," het die party in 'n verklaring gesê.
"Trump het in wese 'n stempel van goedkeuring afgedruk op die projek van onwettige gedwonge verwyderings wat in Oos-Jerusalem deur Israel uitgevoer is. Sy besluit is ook in teenstelling met die internasionale reg en baie VN-resolusies rakende 'n tweestaat-oplossing."
Die EFF het 'n beroep op die internasionale gemeenskap, veral die Europese Unie, gedoen om Trump se besluit te weier en Israel te dwing "om sy onwettige besetting van Palestina deur boikotte, beleggingsonttrekking en sanksies te beëindig".
Die United Ulama Council of South Africa het in reaksie op Trump se besluit gesê die aankondiging is geen verrassing nie. "Die VSA was nooit 'n eerlike makelaar van vrede in die Palestynse konflik nie. Indien enigsins, is dit Amerika se bevooroordeelde beleid teenoor besette Palestina wat tot die verlenging van die konflik bygedra het, ondanks verskeie VN-resolusies wat Israeliese aggressie ontken."
Mandla Mandela van Mvezo, voormalige president Nelson Mandela se kleinseun, het hom ook teen Trump se besluit uitgespreek en gesê Jerusalem "sal altyd die hoofstad van Palestina bly".
"Trump se onwettige besluit om Jerusalem tot die hoofstad van Israel te verklaar, is 'n daad van aggressie teenoor die Palestyne en alle vredeliewende mense in die wêreld."